Diari Oficial de la Generalitat Valenciana


Sumari del DOGV 6354, del 14-09-2010 (2010/9782)

RESOLUCIÓ de 6 setembre de 2010, de la Direcció General d'Avaluació, Innovació i Qualitat Educativa i de la Formació Professional, per la qual es regula el programa d'aplicació de bones pràctiques en centres educatius de la Comunitat Valenciana, Aprenentatge Cooperatiu en Educació Infantil i Primària.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6354

Data del DOGV
:   14-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9782


Data del document
:   06-09-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * alumne
    * legislació
    * personal docent
    * educació preescolar
    * suport econòmic
    * centre d'ensenyament
    * ensenyament primari
    * retard escolar

RESOLUCIÓ de 6 setembre de 2010, de la Direcció General d'Avaluació, Innovació i Qualitat Educativa i de la Formació Professional, per la qual es regula el programa d'aplicació de bones pràctiques en centres educatius de la Comunitat Valenciana, Aprenentatge Cooperatiu en Educació Infantil i Primària. [2010/9782]
Des de nombrosos estudis i indicadors es detecta la necessitat millorar les taxes d'èxit escolar en l'educació bàsica el que inclou necessàriament, millorar les expectatives d'èxit dels escolars des de les etapes més primerenques de l'ensenyança.
Això justifica el desenrotllament de programes que milloren el procés d'ensenyança i aprenentatge des de l'impuls de la investigació i innovació educativa com a principi de qualitat en l'atenció a l'alumnat, per a desenrotllar bones pràctiques que puguen ser difoses no sols entre els centres i professorat participants sinó posteriorment a tot el professorat de la Comunitat.
El present programa experimental s'inscriu en el marc del conveni subscrit entre la Generalitat Valenciana i el Ministeri d'Educació, per al Desplegament de La Llei Orgànica, 2/2006, de 3 de maig, d'Educació, LOE.
Detectada una bona pràctica consistent en el desenrotllament i implantació de metodologies basades en l'aprenentatge cooperatiu, que està obtenint bons resultats en el tractament de la diversitat en l'aula, procedix estudiar la seua viabilitat i aplicabilitat a l'àmbit de la Comunitat Valenciana, per la qual cosa, en virtut de les competències que li atribuïx el decret 118/2007, de 27 de juliol, del Consell, pel que s'aprova el reglament orgànic i funcional de la Conselleria d'Educació, i l'orde de 29 de febrer de 2008, de la Conselleria d'Educació, de desplegament del reglament orgànic i funcional del dit departament, aquesta Direcció General d'Avaluació, Innovació, Qualitat Educativa i de la Formació Professional, resol:
Primer. Objecte del programa
El present programa té com a objecte formar els docents i als centres que siguen seleccionats per a participar en el mateix en l'aplicació i experimentació de l'aprenentatge cooperatiu en l'aula.
Tot això amb l'objectiu últim de minorar el fracàs escolar i millorar les taxes d'èxit en els centres que participen en el programa i estudiar la seua possible extrapolació a altres centres i contextos educatius.
Segon. Descripció del programa i fases
1. El programa consistix en la utilització de la referida metodologia de treball centrada en l'aprenentatge cooperatiu en l'aula per part del professorat dels centres que siguen seleccionats.
2. Fases:
- Formació inicial en aprenentatge cooperatiu.
- Experimentació i implantació.
- Tallers d'iniciació i aprofundiment.
- Assessorament i seguiment de l'experiència.
- Avaluació, impacte educatiu i extrapolació del programa a altres centres i contextos educatius.
Tercer. Participants
1. En el present programa participaran un mínim de cinc centres educatius d'Infantil i Primària i un màxim de deu centres els directors dels quals hauran de presentar la seua instància de sol·licitud segons el model que s'arreplega en l'annex I d'aquesta resolució, abans del dia 30 de setembre de 2010. Amb la finalitat d'agilitzar el procediment de selecció remetran també i en el mateix termini, una còpia de l'esmentada sol·licitud al núm. de fax: 96 197 00 20.
2. Als docents i als directors participants en aquest projecte d'investigació se'ls certificaran 60 hores de formació (segons les Ordes de 9 i 10 de juny de 1994).
Quart. Finançament
1. El finançament del present programa anirà a càrrec de l'aplicació pressupostària 82.56.737Z.915 corresponent a l'aportació del Ministeri d'Educació, i de l'aplicació pressupostària 42.46.15.034.31.3 corresponent als pressupostos de la Generalitat per a l'any 2010, per un import global màxim de 56.850 euros.
2. Esta dotació econòmica serà destinada a la formació dels docents dels centres que siguen seleccionats per a participar en el programa.
Cinqué. Selecció, seguiment i avaluació
1. A fi de realitzar la selecció dels centres participants en aquest programa i de realitzar el seguiment i l'avaluació del mateix es constituirà una comissió de selecció, seguiment i avaluació.
2. La referida comissió estarà integrada per:
- El cap d'Àrea d'Avaluació, Innovació i Qualitat Educativa.
- El cap del Servei d'Innovació i Qualitat Educativa.
- El gerent de la Fundació de la Comunitat Valenciana per a la Qualitat de l'Educació.
- Un expert en Aprenentatge Cooperatiu que serà designat a este efecte per la directora general d'Avaluació, Innovació i Qualitat Educativa i de la Formació Professional.
- La responsable de la Unitat de Qualitat Educativa que farà de secretària de la Comissió.
3. Els criteris que l'esmentada comissió tindrà en compte per a la selecció dels centres participants seran els següents:
- Formar part de la Xarxa de Centres de Qualitat i Avaluació segons allò que s'ha determinat en l'Orde de 22 de març de 2005 de la Conselleria de Cultura, Educació i Esport (DOCV del 15.04.2005) (30 punts).
- Percentatge del Claustre de professors del centre que assumix de manera explícita el seu compromís de participació en totes les fases del programa (fins 30 punts).
- L'estabilitat del professorat del centre i dels coordinadors del programa (fins 20 punts).
- L'experiència prèvia del centre en programes experimentals i d'innovació, i especialment en temes relacionats amb l'aprenentatge cooperatiu (fins 20 punts).
La puntuació total que es podrà obtindre és de 100 punts. Quedaran exclosos del procés de selecció els projectes que no aconseguisquen el 50% de la puntuació total.
4. La comissió de selecció, seguiment i avaluació elaborarà un informe d'avaluació final del programa que inclourà en tot cas una valoració general del mateix, propostes de millora i grau d'aplicabilitat a l'àmbit de la Comunitat Valenciana de la referida bona pràctica.
5. L'esmentat informe informe s'elevarà a la Direcció General d'Avaluació, Innovació i Qualitat Educativa i de la Formació Professional.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992), i 10, 14 i 46 de la Llei Reguladora de la Jurisdicció Contenciosa Administrativa (BOE núm. 167, de 14.07.1998), la present resolució, que posa fi a la via administrativa, podrà ser recorreguda potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà a la seua firma i publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua firma i publicació.
València, 6 de setembre de 2010.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.